Fáeinum árum eftir að hvirfilbylurinn gekk yfir og fiskum og appelsínum rigndi af himni kom faðir Anwars litla heim með skrýtinn brúnan kassa sem gat bæði talað og sungið . Útvarpið var komið til Magdaluna , litla þorpsins í Líbanon þar sem tíminn hafði aldrei skipt máli . Á óvenju hispurslausan hátt rekur Anwar Accawi æskuminningar sínar úr Magdaluna – Mánaturni . Töfrar lífsins birtast í ilminum af nýpressuðum ólífum , ólgandi lindarvatni og því litríka fólki sem leiddi hann fyrstu sporin á jörðinni . Í fjörugri og fyndinni frásögn lýsir hann því hvernig galdratæki nútímans , útvarpið , síminn og svarti vagninn , sem enga hesta þurfti til að draga , gjörbreyta veröld þorpsbúa á einum áratug , heilla þá og seiða , en grafa þeim líka gröf – uns þorpið heyrir sögunni til . Yfir sögu drengsins í Mánaturni hvílir tregi þess manns sem átti eftir að sjá tilveru þjóðar sinnar fótum troðna í langærri styrjöld . Á rústum þorpsins öðlast minningin um liðna tíð nýtt líf – staðbundið og alþjóðlegt í senn .